131/2025.(III.26.) határozat melléklete

***M E G Á L L A P O D Á S***

**testvérvárosi kapcsolatról**

Freudenberg /Siegen-Wittgenstein Járás, Észak-Rajna-Vesztfália/, Németország és Mór /Fejér vármegye/, Magyarország, városok között

Freudenberg Város Önkormányzata és Mór Város Tanácsa döntése alapján az 1990. október 6-án megkötött és 2010. október 1. napján megerősített

**Testvérvárosi kapcsolatot**

Freudenberg Város Önkormányzata és Mór Városi Önkormányzat megerősíti és kölcsönös akarat szerint az alábbiakban aktualizálja.

A testvérvárosi kapcsolatot a két település 1990-ben a Kelet és Nyugat polgárainak békét szolgáló barátságának kialakítása célzatával kötötte. 20 év elteltével, mint az Európai Unió tagállamainak egy-egy városa a két település kinyilvánította a testvérvárosi kapcsolat fenntartásának és további kiterjesztésének szándékát. A két város közötti barátság további elmélyítése, továbbfejlesztése, az egyéni, családi és közösségi kapcsolatok fenntartása és továbbfejlesztése mindkét város polgárainak kívánsága, ezért testvérvárosi kapcsolatuk fenntartásának és további kiterjesztésének szándékát ismételten kinyilvánítják. Továbbra is fontos az együttműködés során a móri német nemzetiség nyelvi gyökereinek ápolása, a közös kulturális értékek megőrzése. A városok közötti kapcsolat folyamatossága érdekében kiemelt feladat a fiatal generáció minél szélesebb körű bevonása. A két város kölcsönös akaratán alapuló együttműködését a következő főbb területeken kívánja folytatni:

1) A diákcserét – amely döntő szerepet játszott a kapcsolat kialakításában – kiemelten kezelik, és anyagilag támogatják. E témában az iskolák, egyesületek, egyházak és családok együttműködése elengedhetetlen. A rendszeresen megszervezésre kerülő diákcserét a testvér települési feladatok segítésére mindkét városban létrehozott egyesületek szervezik.

2) Az intézmények, egyesületek, magánszemélyek együttműködésével nyílik lehetőség a kulturális értékek cseréjére. Művészek, művészeti együttesek számára szükséges biztosítani a kölcsönös bemutatkozási lehetőségeket, kiállítások, rendezvények, fellépések szervezésével.

3) A tűzoltóság között kialakult baráti kapcsolat fenntartása és szorosabbá tételének elősegítése, a szakmai együttműködés és tapasztalatcsere lehetőségeinek kiszélesítése fontos kapcsolati pont.

4) A sport területén támogatják és elősegítik a sportegyesületek kapcsolatát. A közös részvétel sportrendezvényeken, versenyeken mindkét város sportolója számára a kapcsolatok elmélyítését jelenti.

5) Támogatni szükséges a két város együttműködését az ipar, kisipar területén, továbbá lehetőséget kell biztosítani a kézművesek, kereskedők és vállalkozók tapasztalatcseréjére, amely kedvezően befolyásolhatja a két város e téren való együttműködését, gazdasági fejlődését. Ehhez elengedhetetlen a két város gazdasági struktúrájának kölcsönös tanulmányozása.

6) Fontos a két város közötti idegenforgalom fenntartása, továbbfejlesztése és támogatása, a móri bor és borvidék hírnevének e kapcsolat révén történő további elterjesztése.

7) A két város vezetése kölcsönösen és folyamatosan tájékoztassa egymást a fejlesztési elképzelésekről, keresve a lehetséges együttműködési területeket.

8) Biztosítani kell a helyi intézmények és egyesületek számára a rendszeres tapasztalatcsere lehetőségét. Emellett a helyi médiumok kölcsönösen tájékoztassák mindkét város lakosságát a jelentősebb eseményekről.

9) A két városban – testvér települési kapcsolatok fenntartása céljából – megalakult egyesület továbbra is működjön együtt egymással és az önkormányzatokkal, kölcsönösen tegyenek meg mindent a megállapodásban foglaltak megvalósításáért.

E megállapodás teljesítése érdekében mindkét város törekszik a kapcsolat folyamatos fenntartására, hogy a testvérvárosi találkozók keretében a családok, személyek közötti kapcsolatok elsőbbséget élvezzenek.

A két város képviselői rendszeresen találkoznak, lehetőség szerint évente legalább egyszer felváltva Freudenbergben és Móron, ezzel is kinyilvánítva, hogy az önkormányzatok és a két város közötti testvérvárosi kapcsolatot tartósan támogatják és segítik.

A két város közötti eredeti megállapodás az önkormányzati testületek határozatain alapszik, amelyeket 1989. június 22-én fogadtak el Móron és 1989. szeptember 6-án Freudenbergben.

A megállapodás megerősítését Mór Városi Önkormányzat 2025. március 26-án, Freudenberg Város Önkormányzata 2025. ………-án fogadta el.

E megállapodás német és magyar nyelven mindenben megegyezően készült és egyetértésben kerül aláírásra.

Mór, 2025. ……

 Freudenberg város részéről: Mór város részéről:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Nicole Reschke Fenyves Péter**

 polgármester polgármester